SV-N v/

Jaana Kristiina Eriksen og Isabell Fløystad

**Rapport fra vintersamling 2024**

Vintersamlingen 2024 ble avholdt i finske Ylläs 21.-24.11.24. Det kom 169 påmeldinger til samlingen! Det var noen frafall på grunn av sykdom og uvær. Programmet for samlingen var trening, sosialt samvær og samisk distriktsmesterskap. I vintersamlingen var det med utøvere fra 10 klubber (Fjell skilag, Deanu searat, Anára sámisearvi fra finsk side, Nordlys og Kautokeino IL, Ilar, Kvaløysletta, Vinger IL, Nordreisa og Sirma IL). Vi fikk påmeldinger fra 3 nye klubber (Kvaløysletta, Vinger og Nordreisa), veldig hyggelig!

I samlingen ble barn og unge delt i 7 treningsgrupper etter alder, og jenter og gutter var sammen. I tillegg hadde vi egne lassotrenere, som trente alle utøvere. Det var to trenere i hver gruppe. Samlingen og treningene ble gjennomført på to språk, nordsamisk og norsk. Første kvelden ble det holdt informasjonsmøte. På fredag ble det gjennomført to treninger i alle gruppene. I tillegg hadde alle gruppene lassotrening. Fredagskveld ble det arrangert sosial sammenkomst. På grunn av stor gruppe og aldersvariasjon, ble gruppene delt og hadde egen aktivitet. De minste hadde lek ute/inne, større barn hadde quiz arrangert av våres ungdomsrepresentant sammen med en ungdom. Quizen ble avholdt på begge språkene, samisk og norsk. Ungdommer fra 13 år og eldre hadde brettspill som aktivitet. En av klubbene (Deanu searat) hadde med sáhkku spill. Sáhkku er et **samisk brettspill**. Spillet har tradisjonelt vært utbredt mellom nordsamer, skoltesamer, inari-samer og lule-samer, men det kan også ha vært spilt i andre deler av Sápmi. Spillet er et strategispill der to spillere konkurrerer mot hverandre.

De eldste ungdommene fikk prøve fulldempede sykler i regi av Sirma IL og sykkeltreneren. Syklene var tilgjengelig under hele samlingen for alle som ønsket å teste ut.

Vi arrangerte distriktsmesterkap på lørdagen. Denne gangen ble det løp og lasso som konkurranseform på grunn av snømangel. Premieutdeling ble avholdt på lørdagskveld, og var stort for små og store. Utøverne som hadde 4 og 5 treff i lassokasting ble hedret. Denne gangen hadde vi også deltakere i åpen klasse (1) og senior menn (1).

Premieutdelingen ble startet høytidelig med tildeling av ungdomsstipend til en jente og en gutt. Ungdomsstipendet ble utdelt til en utøver fra Nordlys og Fjell skilag.

Underveis i samlingen kom det positive tilbakemeldinger fra deltakerne, og vi kommer også til å be klubbene sende evaluering til oss i etterkant av samlingen.

For å få aktivitetene og treningene gjennomført er foreldre/foresatte en viktig ressurs. Det er foreldre og tidligere utøvere som stiller som trenere i samlingene, og dette planlegges slik at vi har samisk, norsk og finskspråklige trenere/hjelpetrenere. Vi opplever at engasjerte foreldre bidrar til positiv stemning og samhold. Tilbakemeldingene fra foresatte er viktigheten av å møtes på tvers av landegrensene, og fra ulike samiske områdne i Norge. Samisk som naturlig kommunikasjonsspråk er naturlig når vi har deltakere som ikke prater norsk. Tilhørighet, samisk identitet, positivt idrettsmiljø der barn og unge i alle aldre, er tilbakemeldinger som vi har fått.